b"\n_START_ARTICLE_\nJerry Falwell\n_START_SECTION_\nLiv og virke\n_START_PARAGRAPH_\nHistorien om Jerry Falwell er p\xc3\xa5 sin m\xc3\xa5te en versjon av the American dream: En fattiggutt som vant ber\xc3\xb8mmelse og rikdom ved egen innsats og gudfryktighet. Han kom fra r\xc3\xb8ffe k\xc3\xa5r i S\xc3\xb8rstatene. Falwells bakgrunn var ikke p\xc3\xa5trengende kristelig. Hans far var en alkoholisert forhenv\xc3\xa6rende spritsmugler som ikke var s\xc3\xa6rlig religi\xc3\xb8s, og som hadde drept sin egen bror i en skuddveksling. Bestefaren en ihuga ateist. _NEWLINE_F\xc3\xb8r han grunnla sin menighet, hadde Falwell g\xc3\xa5tt p\xc3\xa5 Lynchburg College, men forlatt skolen som sophomore, det vil si i annet studie\xc3\xa5r. Han fortsatte p\xc3\xa5 et baptistisk bibelcollege i Missouri, et studium han fullf\xc3\xb8rte i 1956. _NEWLINE_Jerry Falwell grunnla i 1956 Thomas Road Baptist Church; det f\xc3\xb8rste m\xc3\xb8testedet - kirken, om man vil - var i et nedlagt brustapperi i Lynchburg. I begynnelsen av 1970-\xc3\xa5rene kan ha v\xc3\xa6rt den raskest voksende kirke i USA; den vokste fra 35 gudstjenestebes\xc3\xb8kende da den ble stiftet til en medlemsmasse p\xc3\xa5 22\xc2\xa0000. _NEWLINE_Det var en protestantisme av staut og tradisjonelt merke som Falwell forkynte: Han forfektet en bokstavtro bibelfortolkelse (var fundamentalist i uttrykkets opprinnelige mening), og raste mot r\xc3\xb8yking, alkohol og korte skj\xc3\xb8rt. Han gled ogs\xc3\xa5 godt inn i sitt s\xc3\xb8rstatsmilj\xc3\xb8 med en antikatolisisme som ikke ble moderert og i det ytre bortfalt f\xc3\xb8r det ble klart for ham i 1980- og 1990-\xc3\xa5rene at meget av det han brant for p\xc3\xa5 det sosiale og sosialpolitiske omr\xc3\xa5de kunne gavnes ved et godt arbeidsklima i forhold til konservative katolikker. _NEWLINE_S\xc3\xb8rstatsprotestantismen var under Falwells formative \xc3\xa5r ikke voldsomt interessert i politisk aktivisme; s\xc3\xa6rlig etter den s\xc3\xa5kalte aperettssaken i 1925 hadde protestantiske fundamentalister evakuert den politiske scene. I den grad de stemte ved valgene, stemte de p\xc3\xa5 Det demokratiske parti. Falwell skilte seg ikke ut, og refset de sorte predikanter som engasjerte seg i borgerrettsbevegelsen: \xc2\xabPredikanter er ikke kalt til \xc3\xa5 v\xc3\xa6re politikere men til \xc3\xa5 vinne sjeler\xc2\xbb. Han tilkjennegav imidlertid selv en heller negativ holdning til borgerrettighetsbevegelsen, og uttrykte ogs\xc3\xa5 st\xc3\xb8tte til S\xc3\xb8r-Afrikas apartheidsystem. Etterhvert relativiserte han sine standpunkter, og i 1971 opptok han i sin kirke den f\xc3\xb8rste afroamerikaner ved d\xc3\xa5p._NEWLINE_N\xc3\xa5r s\xc3\xb8rstatsfundamentalistene snudde om p\xc3\xa5 sine meninger om eget politisk samfunnsengasjement, skyldtes dette kanskje s\xc3\xa6rlig to faktorer. Den ene var Det amerikanske h\xc3\xb8yesteretts glidning mot venstre i 1960- og 1970-\xc3\xa5rene: De evangelikale ble fortvilt og etterhvert rasende etter en serie domskjennelser vedr\xc3\xb8rende b\xc3\xb8nn p\xc3\xa5 offentlig sted, pornografi og fremfor alt Roe vs. Wade-kjennelsen om provosert abort. En annen faktor ble noe senere president Jimmy Carters politiske kurs. I ham hadde de trodd \xc3\xa5 ha en mann som var p\xc3\xa5 b\xc3\xb8lgelengde med dem selv, men f\xc3\xb8lte seg grundig sveket. S\xc3\xb8rstatenes konservative kristne ble n\xc3\xa6rmest en masse konservative republikanere. Mens hvite evangelikale hadde v\xc3\xa6rt delt omtrent p\xc3\xa5 midten ved sin stemmegivning mellom Gerald Ford og Jimm Carter i 1976, var forholdstallet i 1980 to til \xc3\xa9n i republianeren Ronald Reagans fav\xc3\xb8r ved presidenskapsvalget i 1980. At Jerry Falwell hadde v\xc3\xa6rt en av de viktigere p\xc3\xa5drivere for dette omslaget og politiske nyorientering og bevissthet, var b\xc3\xa5de han og andre helt klar over. Hans nedslagsfelt var p\xc3\xa5 denne tiden blitt temmelig stort.        _NEWLINE_En viktig grunn til at Falwell hadde oppn\xc3\xa5dd nasjonal prominens var hans fremsynte og helhjertede bruk av den moderne tids muligheter. Han utnyttet massemediene til det fulle og skaffet seg tidlig et radioprogram. Hans produksjon av et ukentlig program, et religi\xc3\xb8st talkshow der han en blanding av forkynnelse og kristelig samfunnskommentar, ble etterhvert formidlet av hundrevis av radiostasjoner og h\xc3\xb8rt av et meget stort antall trofaste lyttere.  Han var ogs\xc3\xa5 tidlig ut med \xc3\xa5 utnytte fjernsynsmediet.     _NEWLINE_Falwell gikk inn for en reform av det amerikanske skolesystem der foreldrene ved hjelp av et voucher-system kunne f\xc3\xa5 overf\xc3\xb8rt de midler som deres barn ville ha utl\xc3\xb8st i offentlig bevilgning til den offentlige skole til den private skole som foreldrene eventuelt ville foretrekke. _NEWLINE_Blant de fenomener i det amerikanske samfunn han gikk til felts mot, var blant annet pornografiindustrien, abortlovgivningen, USAs Gay Pride-bevegelse og homoseksuelt samliv i sin alminnelighet. Da aids ble kjent tidlig i 1980-\xc3\xa5rene rykket han ut med uttalelser som \xc2\xabAIDS is not just God's punishment for homosexuals, it is God's punishment for the society that tolerates homosexuals.\xc2\xbb_NEWLINE_Han uttrykte seg ofte sv\xc3\xa6rt kontroversielt, og gav en gang uttrykk for at dersom det man ytret i samfunnsdebatten i det moderne USA ikke ble oppfattet som kontroversielt, s\xc3\xa5 var det ikke verdt \xc3\xa5 si. Her var han ogs\xc3\xa5 moderne: Det er n\xc3\xa5r man sier overraskende ting, poengtert og satt p\xc3\xa5 spissen, at man kan v\xc3\xa6re med \xc3\xa5 sette dagsorden. Men han hadde samtidig en evne/svakhet til \xc3\xa5 til stadighet \xc3\xa5 ordlegge seg uheldig noen ganger grensende til det skandal\xc3\xb8se. _NEWLINE_Det kanskje mest kjente slike utsagn var en kommentar til terrorangrepene den 11. september 2001, som han satte i forbindelse med Guds straffedom over liberalismens syndighet. Den 13. september 2001 deltok han p\xc3\xa5 pastor Pat Robertsons fjernsynsshow \xc2\xabThe 700 Club\xc2\xbb og gjorde der hedninger, abortutf\xc3\xb8rere, feminister, gays, ACLU og andre medansvarlige. \xc2\xabI point the finger in their face and say, 'You helped this happen,'\xc2\xbb, sa han. Senere bad Falwell om unnkyldning p\xc3\xa5 CNN og sa til programlederen Geraldo Rivera at han hadde v\xc3\xa6rt helt utslitt da han valgte sine ord. Men slike utsagn hadde etterhvert mer enn sjokkverdi: Mange av hans gamle tilhengere s\xc3\xb8rget stille over at at han hadde f\xc3\xa5tt munn og tanke ut av ledd, og i mange andres \xc3\xb8yne ble han ikke bare helt uspiselig, men ogs\xc3\xa5 etterhvert litt av en vits. _NEWLINE_Han avskrev ogs\xc3\xa5 teoriene om global oppvarming som satanistisk hokuspokus klekket ut for \xc3\xa5 distrahere kristne fra \xc3\xa5 forkynne Evangeliet. Hans mest spektakul\xc3\xa6re utsagn kom relativt sent i livet og synes ofte \xc3\xa5 ha v\xc3\xa6rt utl\xc3\xb8st av den sv\xc3\xa6rt r\xc3\xb8ffe og personorienterte h\xc3\xa5n han ble m\xc3\xb8tt med av sine motstandere, men ikke alle. _NEWLINE_Han ble utsatt for betydelig hets og h\xc3\xa5n fra et tidlig tidspunkt. I sin novemberutgave for 1983 hadde pornomagasinet Hustler et fiktivt intervju med Falwell, der de la teleevangelisten i munnen at hans f\xc3\xb8rste gang hadde v\xc3\xa6rt et incestu\xc3\xb8st forhold i fylla med sin mor i et toalett. Falwell gikk til s\xc3\xb8ksm\xc3\xa5l mot Hustler med krav om erstatning for psykisk belastning. Magasinets eier Larry Flynt ville ikke inng\xc3\xa5 forlik, og saken ble anket helt opp til h\xc3\xb8yesterett. Der fikk han imidlertid ikke medhold: Den 24. februar 1988 begrunnet H\xc3\xb8yesterett avslaget med henvisning til det f\xc3\xb8rste konstitusjonstillegg om ytringsfrihet og mente at den var viktigere enn hensynet til formentlige psykiske skader p\xc3\xa5f\xc3\xb8rt offentlige personer ved slike parodier. (Ni \xc3\xa5r etter opptr\xc3\xa5dte Falwell og Flynt sammen p\xc3\xa5 CNNs intervjushow Larry King Live.)_NEWLINE_Falwell fremf\xc3\xb8rte ofte detaljert kritikk av filmer og fjernsynsprogrammer. En gang fikk han Walt Disney Company til \xc3\xa5 tilbakekalle 3,4 millioner eksemplarer av tegnefilmen The Rescuers etter at det ble oppdaget at noen i produksjonen hadde lagt inn to bilder som viste en naken kvinne. En annen gang hadde han merket seg at en spesiell figur i TV-serien Teletubbies, Tinky Winky, angivelig var blitt kultskikkelse i noen homofile milj\xc3\xb8er, og gikk da skarpt ut med at det dreide seg om fordekt homopropaganda (skikkelse med mannsstemme som bar p\xc3\xa5 r\xc3\xb8d dameveske)._NEWLINE_Selv om han noen ganger benyttet tittelen \xc2\xabDoctor\xc2\xbb, hadde han aldri tatt noen doktorgrad. Derimot var han blitt tildelt tre \xc3\xa6resdoktorater, to fra USA og ett fra Seoul i Korea."